Offentliggørelse af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af produktspecifikationen for en betegnelse i vinsektoren.

(2022/C 293/09)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen.

ENHEDSDOKUMENT

»Corrèze«

PDO-FR-02407

Dato for indgivelse af ansøgningen: 20.12.2017

1. Betegnelse(r), der skal registreres

Corrèze

2. Medlemsstat

Frankrig

3. Type geografisk betegnelse

BOB — beskyttet oprindelsesbetegnelse

4. Kategorier af vinavlsprodukter

1. Vin

15. Vin af delvis tørrede druer

5. Beskrivelse af vinen/vinene

1. Stille rødvine

KORTFATTET TEKSTBESKRIVELSE

Disse vine har oftest en rubinrød til granatrød farve med et violet skær. I næsen kendetegnes de ved deres meget udtryksfulde aromaer, som domineres af røde frugter ledsaget af krydrede noter. De er friske i munden og har en harmonisk balance. De modnes undertiden på egetræsfade og har i så fald silkebløde tanniner med komplekse aromaer, der går fra »trøffelagtige« noter for de ældre årgange til mere ristede og vaniljeagtige noter for de yngre vine. I disse vine er det hovedsagelig druesorten Cabernet franc N, der kommer til udtryk på bedste vis, undertiden i kombination med underordnede druesorter som Cabernet-Sauvignon N og Merlot N, der tilfører aromatisk kompleksitet og styrke. De kan nydes unge, men det er en fordel at vente op til 5 år med at drikke dem.

Disse vine har et naturligt alkoholindhold i volumen på mindst 11 %.

Deres indhold af gæringsdygtigt sukker (glukose + fruktose) er ≤ 4 g/l.

Efter berigelsen må vinene ikke have et totalt alkoholindhold i volumen på over 12,5 %.

Malolaktisk gæring er obligatorisk for disse vine, som har et æblesyreindhold på ≤ 0,4 g/l.

De øvrige analytiske kendetegn svarer til dem, der er fastsat i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i meq/l Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

2. Stille tørre hvidvine

KORTFATTET TEKSTBESKRIVELSE

De tørre hvidvine, som udelukkende er fremstillet af druesorten Chenin B, har generelt en lysegul farve med gyldne reflekser. Det er meget aromatiske vine med noter af blomster og hvide frugter og undertiden med honningaromaer. Det er levende og kraftige vine, som er friske og frugtagtige i munden og har en lang eftersmag med blomsteragtige og mineralske noter.

Disse vine har et naturligt alkoholindhold i volumen på mindst 10 %.

Deres indhold af gæringsdygtigt sukker (glukose + fruktose) er ≤ 4 g/l. Dette indhold kan stige til 9 g/l, hvis det totale syreindhold udtrykt i gram vinsyre pr. liter højst er 2 g mindre end indholdet af restsukker.

Efter berigelsen må vinenes totale alkoholindhold i volumen ikke overstige 12,5 %.

De øvrige analytiske kendetegn svarer til dem, der er fastsat i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i meq/l Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

3. Vine med den traditionelle benævnelse »stråvin«

KORTFATTET TEKSTBESKRIVELSE

Disse vine er fremstillet af druer, der er delvis tørret efter at være blevet fjernet fra vinstokken, og med druesorterne Cabernet franc N, Cabernet-Sauvignon N, Chardonnay B, Merlot N og Sauvignon B. De har et stort naturligt indhold af restsukker. Deres farve har gammelgyldne til ravfarvede nuancer. I næsen kendetegnes de ved at have noter af overmodne frugter og meget stærke aromaer af tørret eller kandiseret frugt, og nogle af dem har en let aroma af rancio. I munden er de sødlige, livlige og har en lang smag. Ved presningen har disse vine et naturligt alkoholindhold i volumen på mindst 18 % og et sukkerindhold på mindst 320 g/l. Disse vine har et virkeligt alkoholindhold i volumen på mindst 12,5 % og et indhold af gæringsdygtigt sukker (glukose + fruktose) på ≥ 68 g/l. Ved fremstillingen af disse vine er enhver berigelse eller anvendelse af koncentrationsteknikker såsom frysekoncentrering eller brug af ovne eller tørrekamre forbudt. Disse vine lagres som minimum indtil den 15. november i det tredje år efter høståret, herunder mindst 18 måneder på træ.

Dette produkt hører under kategori 15, vin af delvis tørrede druer, i forordning (EU) nr. 1308/2013.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i meq/l Maksimalt indhold af flygtige syrer (i meq/l) 30 Maksimalt totalt svovldioxidindhold (i mg/l) 300

6. Vinfremstillingsmetoder

a. Væsentlige ønologiske fremgangsmåder

Dyrkningspraksis

Beplantningstætheden på vinmarkerne er mindst 4 000 vinstokke pr. hektar.

Arealet for hver enkelt vinstok må ikke overstige 2,50 m2. Det maksimale areal beregnes ved at gange afstanden mellem rækkerne med afstanden mellem vinstokkene.

På disse vinmarker må afstanden mellem rækkerne ikke overstige 2,50 m, og afstanden mellem vinstokkene i en planterække må ikke være under 0,85 m.

Denne bestemmelse finder ikke anvendelse på vinstokke plantet på terrasser. Ved vinmark plantet på terrasser forstås en vinmark, der nyder godt af den særlige udformning, som er knyttet til en eksisterende hældning, og som er sket før plantningen af vinstokkene. Denne udformning medfører diskontinuitet i den sædvanlige beplantningsafstand og manglende mulighed for mekanisering mellem to på hinanden følgende niveauer. Ved vinmarker plantet på terrasser skal afstanden mellem vinstokkene i samme række være mellem 0,80 m og 1 m.

Beskæring udføres senest inden det fænologiske stadium, der kaldes E, dvs. tre udfoldede blade på de to første skud.

Vinstokkene beskæres med enkel Guyot-beskæring, dobbelt Guyot-beskæring, enkel Royat-beskæring eller dobbelt Royat-beskæring.

Ved beskæringen må antallet af skud ikke overstige 16 skud pr. vinstok.

Ved kernesætningen (Lorenz-stadium 27) må der højst være 12 frugtbærende grene pr. vinstok.

1. Særlige høstbestemmelser

Dyrkningspraksis

Vine med den traditionelle benævnelse »stråvin« fremstilles af manuelt høstede druer.

2. Særlige bestemmelser for vine med den traditionelle benævnelse »stråvin«

Væsentlig ønologisk fremgangsmåde

Druer, der skal anvendes til fremstilling af disse vine, lægges til tørre på riste eller halmunderlag i mindst 6 uger i særlige lokaler med naturlig eller kunstig ventilation. I sidstnævnte tilfælde sker ventilationen altid med samme temperatur som luften udenfor. Denne luft kan affugtes med kold og tør luft.

Disse vine lagres som minimum indtil den 15. november i det tredje år efter høståret, herunder mindst 18 måneder på træ.

b. Maksimale udbytter

1. Stille rødvine

60 hektoliter pr. hektar

2. Stille tørre hvidvine

65 hektoliter pr. hektar

3. Vine med den traditionelle benævnelse »stråvin«

24 hektoliter pr. hektar

7. Afgrænset geografisk område

Druehøsten, vinfremstillingen og vinbehandlingen finder sted i følgende kommuner i departementet Corrèze:

Allassac, Beaulieu-sur-Dordogne, Bilhac, Branceilles, Brivezac, La Chapelle-aux-Saints, Chauffour-sur-Vell, Collonges-la-Rouge, Curemonte, Donzenac, Ligneyrac, Marcillac-la-Croze, Meyssac, Noailhac, Nonards, Puy-d’Arnac, Queyssac-les-Vignes, Saillac, Saint-Bazile-de-Meyssac, Saint-Julien-Maumont, Sioniac, Turenne, Végennes og Voutezac.

For vine med den traditionelle benævnelse »stråvin« finder druehøsten, tørringen, vinfremstillingen, vinbehandlingen og lagringen af vinene sted i følgende kommuner i departementet Corrèze:

Beaulieu-sur-Dordogne, Bilhac, Branceilles, Brivezac, La Chapelle-aux-Saints, Chauffour-sur-Vell, Collonges-la-Rouge, Curemonte, Ligneyrac, Marcillac-la-Croze, Meyssac, Noailhac, Nonards, Puy-d’Arnac, Queyssac-les-Vignes, Saillac, Saint-Bazile-de-Meyssac, Saint-Julien-Maumont, Sioniac, Turenne og Végennes.

8. Primære druesorter

Cabernet franc N

Cabernet Sauvignon N

Chardonnay B

Chenin B

Merlot N

Sauvignon B — Sauvignon blanc

9. Tilknytning til det geografiske område

Det geografiske område for den beskyttede oprindelsesbetegnelse »Corrèze«, som er beliggende i den sydvestlige del af departementet Corrèze, ligger i forbjergene ved Brive- og Meyssacbækkenet. Det ligger op mod deres østkant og mod forbjergene til Centralmassivet samt bakkerne i Périgord og kalkplateauet Martel i vest, og det afgrænses af Dordognefloden i syd.

Geomorfologien og klimaet i departementet Corrèze begrænser i høj grad mulighederne for at anlægge vinmarker. Kun Brive- og Meyssacbækkenet har en eksponering, topografi og højde, der er velegnet til vindyrkning. Hvad klimaet angår, nyder denne region — som ligger lavt og i læ — godt af et tempereret og mildt klima, der står i kontrast til det mere kontinentale klima på Limousinplateauet. Somrene er varme, og vintrene er moderat kolde. Nedbørsmængden er godt fordelt over hele året og ligger i gennemsnit på 800-900 mm. Dette kystklima, som visse år ledsages af lavtryk fra Aquitaine om efteråret med ringe nedbør eller tværtimod af varme og solrige sensomre, er gunstigt for fremstillingen af kvalitetsvine. Hvad jordbundsforholdene angår, er det således også kun den brune jord på kalkstensmergel eller sandsten i den sydlige del af Meyssacbækkenet og jorden på vertikal skifer i den nordlige del af Brivebækkenet, som er gunstig for vindyrkning. Vinmarkerne er generelt beliggende i 150-300 meters højde. I over 320 meters højde, dvs. nord for Meyssac-, Donzenac- og Juillacforkastningerne, finder der ikke længere vindyrkning sted på den krystallinske undergrund.

Vinstokkene er plantet på de bedste vindyrkningsarealer og underlagt strenge regler om tæthed, beskæring, espalieropbinding, løvhøjde og udbytte, alt efter hvilken type vin der fremstilles, for at opnå den bedste koncentration og det bedste aromatiske udtryk i de forskellige producerede vine.

Rødvine med den beskyttede oprindelsesbetegnelse »Corrèze« fremstilles hovedsagelig af druesorten Cabernet franc N, der på den ler- og kalkholdige trøffeljord, skiferleret eller sedimentjorden gør det muligt at opnå vine, som har en rubinrød til granatrød farve med et violet skær, og som har dominerende aromaer af røde frugter ledsaget af krydrede noter. Derudover kan sorterne Merlot N og Cabernet-Sauvignon N tilføre en større struktur og aromatisk kompleksitet, når de anvendes til sammenstikning.

Vine med den supplerende geografiske betegnelse »Coteaux de la Vézère« stammer fra de skiferlerholdige skråninger Coteaux de la Vézère nord for Brive, der giver rødvine fremstillet af druesorten Cabernet franc N nogle særlige kendetegn, nemlig en rubinrød farve og komplekse aromaer af røde og sorte frugter. Dette område er det eneste, hvor der fremstilles tørre hvidvine alene ud fra Chenin B, hvilket giver vine med noter af blomster og hvide frugter.

Der er stadig tradition for at fremstille »stråvin« af delvis tørrede druer på den ler- og kalkholdige jord i Meyssacbækkenet, hvor klimaforholdene er særlig gunstige for denne praksis i efteråret. Hvad stråvinen angår, er geomorfologien og det heraf følgende mikroklima vigtige faktorer, som har indflydelse på fremstillingen af dette produkt, nemlig sedimentjorden ved foden af det krystallinske bjergmassiv, fuld eksponering mod syd og en begrænset indflydelse fra havet. Dette produktionsområde udgør en original helhed, som lokalt kaldes »Limousins riviera«, og som lader stråvinens søde karakter komme til udtryk. Dens farve er gammelgylden til ravfarvet, og den har aromaer af tørret eller kandiseret frugt. Disse amfiteaterlignende bakker ved foden af Limousinbjergene og med Dordognefloden i syd er årsag til den naturlige ventilation og det milde klima om efteråret, som er gunstigt for den naturlige tørring af frugt. Der er lange traditioner for tørring af frugt og planter i denne region i den nedre del af Limousin. Der er en stor produktion af valnødder i Meyssacbækkenet, og dette produkt er anerkendt med den beskyttede oprindelsesbetegnelse »Noix du Périgord«. Regionen har også været en stor producent af tobak, som blev tørret her i sidste århundrede. Fremstillingen af stråvin blev beskrevet af François Planchard de la Greze i 1821. Han præciserede i den forbindelse, at de druer, der høstes efter duggen, bredes ud på et halmunderlag eller på et meget rent gulv. Midt i december bliver druerne afstilket og presset. Denne gamle tradition, der gør det muligt at fremstille en meget karakteristisk sød vin, er blevet fastholdt gennem tiden, selv om der skete en nedgang i vindyrkningsarealerne i sidste århundrede.

Selv om vindyrkningstraditionerne næsten gik i stå i et århundrede efter phylloxera-angrebet, er det bemærkelsesværdigt at konstatere, at der på hvert af de to vindyrkningsområder i Corrèze var en gruppe passionerede mænd, som gik sammen om et fælles projekt for at puste nyt liv i de stolte traditioner. Det er deres knowhow og engagement, som sikrer vinenes kvalitet og den fortsatte eksistens af de vinmarker, de stammer fra. Ved at tilpasse druesorterne og metoderne til lokalområdet har vinavlerne udviklet supplerende produkter af høj kvalitet, der gør det muligt at genskabe denne regions gamle omdømme.

10. Andre vigtige betingelser

Den traditionelle benævnelse »stråvin«

Retsgrundlag:

EU-lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Oprindelsesbetegnelsen kan suppleres med den traditionelle benævnelse »stråvin« for de vine, der opfylder produktionsbetingelserne for denne vintype.

Supplerende geografiske betegnelser

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Oprindelsesbetegnelsen kan efterfølges af den geografiske betegnelse »Coteaux de la Vézère« for de vine, der opfylder produktionsbetingelserne for denne supplerende geografiske betegnelse.

For vine med den supplerende geografiske betegnelse »Coteaux de la Vézère« finder druehøsten, vinfremstillingen og vinbehandlingen sted i følgende kommuner i departementet Corrèze: Allassac, Donzenac og Voutezac.

Henvisning til offentliggørelsen af produktspecifikationen

https://info.agriculture.gouv.fr/gedei/site/bo-agri/document_administratif-ffb5421f-1d52-4f8c-b484-b5a93270c83d.

(1) EUT L 347 af 20.12.2013, s. 671.